SET พรุ่งนี้ไปต่อ จับตางบกลุ่มแบงก์-ค่าเงินหยวน
บล.ธนชาต ระบุว่า แนวโน้มการลงทุนในวันพรุ่งนี้ (20 ม.ค.) ตลาดฯมีโอกาสปรับตัวขึ้นไปได้ต่อหากเงินหยวนนิ่ง และงบฯแบงก์ออกมาดี แต่หากเงินหยวนยังอ่อนค่าลงต่อก็อาจทำให้ตลาดฯผันผวน พร้อมให้แนวรับ 1,252 จุด ส่วนแนวต้าน 1,268 ถัดไป 1,300-1,330 จุด
19 ม.ค. 2559

นายอดิศักดิ์ ผู้พิพัฒน์หิรัญกุล นักกลยุทธ์การลงทุน ฝ่ายวิเคราะห์หลักทรัพย์ บล.ธนชาต เปิดเผยถึงตลาดหุ้นไทยวันนี้ (19 ม.ค.) ปรับตัวขึ้นในทิศทางเดียวกับตลาดหุ้นอื่นในภูมิภาคเอเชีย เช่นเดียวกับตลาดในยุโรปที่เปิดช่วงบ่ายนี้ในแดนบวก หลังตัวเลข GDP ของจีนออกมาใกล้เคียงกับที่ตลาดคาด ทำให้นักลงทุนคลายกังวลไปบ้างว่าเศรษฐกิจจีนไม่ได้แย่กว่าที่คิดไว้ อีกทั้งเงินหยวนก็นิ่งด้วย แต่ต้องรอดูว่าเงินหยวนจะหยุดอ่อนค่าเมื่อใด และต้องติดตามทิศทางการปรับขึ้นอัตราดอกเบี้ยของธนาคารกลางสหรัฐ (FED) ต่อไป ซึ่งถ้าเงินหยวนมีเสถียรภาพมากขึ้นตลาดหุ้นทั่วโลกมีโอกาสรีบาวด์ได้
ส่วนบ้านเราช่วงนี้เป็นช่วงการทยอยประกาศผลประกอบการ เริ่มจากกลุ่มแบงก์หากออกมาดีก็มีโอกาสที่ตลาดฯจะดีดตัวขึ้นไปได้ต่อ ขณะที่วันนี้หุ้นกลุ่มหลักทั้งมแบงก์, สื่อสาร และพลังงานต่างก็ปรับตัวขึ้นถ้วนหน้า โดยเฉพาะพลังงานได้แรงหนุนจากราคาน้ำมันในตลาดฟิวเจอร์สดีดตัวขึ้น ส่งผลให้วอลุ่มเทรดของตลาดโดยรวมถือว่าใช้ได้
แนวโน้มการลงทุนในวันพรุ่งนี้ (20 ม.ค.) ตลาดฯมีโอกาสปรับตัวขึ้นไปได้ต่อหากเงินหยวนนิ่ง และงบฯแบงก์ออกมาดี แต่หากเงินหยวนยังอ่อนค่าลงต่อก็อาจทำให้ตลาดฯผันผวน พร้อมให้แนวรับ 1,252 จุด ส่วนแนวต้าน 1,268 ถัดไป 1,300-1,330 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 154.00 บาท เพิ่มขึ้น 8.50 บาท
PTT ปิดที่ 211.00 บาท เพิ่มขึ้น 13.00 บาท
KBANK ปิดที่ 160.00 บาท เพิ่มขึ้น 7.50 บาท         
SCB ปิดที่ 118.00 บาท เพิ่มขึ้น 4.00 บาท
JAS ปิดที่ 3.06 บาท เพิ่มขึ้น 0.12 บาท